Čisto nelegislatívne možnosti politiky, ktoré sa zvažovali, boli zamerané na výzvu adresovanú odvetviu, aby vyvinulo dobrovoľné opatrenia na riešenie najproblematickejších obchodných praktík a aby sa zaviazalo zlepšiť prístup k možnostiam nápravy pre podnikových používateľov prostredníctvom samoregulácie. Stratégia nezávislého monitorovania by sa podobným spôsobom opierala o záväzky odvetvia predkladať správy o účinnosti a vývoji problémov. Táto možnosť bola vyradená, keďže by pravdepodobne v plnej miere nesplnila ciele politiky.

Očakáva sa, že uprednostňovaná možnosť predovšetkým prinesie obchodníkom EÚ priame hospodárske výhody v dôsledku zvýšeného predaja v ekonomickom prostredí digitálnych platforiem, z čoho by mali výhody aj online platformy. Odhaduje sa, že vďaka návrhu sa zvráti tlmiaci účinok na hospodárstvo online platforiem vyplývajúci z nedostatočnej dôvery podnikových používateľov. Očakáva sa, že tento protitlmiaci účinok sa bude pohybovať v rozmedzí od 0,81 miliardy EUR do 4,05 miliardy EUR. Obrat podnikov je okrem iného priamo ovplyvnený viditeľnosťou, ktorú získavajú na všeobecných internetových vyhľadávačoch. Povinnosť transparentnosti týkajúca sa poradia vo všeobecnom vyhľadávaní by tak umožnila vyššiu predvídateľnosť pre podnikových používateľov. Zároveň by takáto povinnosť pomohla podnikom vyvinúť lepšie stratégie optimalizácie vyhľadávania, ktoré by mohli podnikom poskytnúť prístup na nové trhy, otvoriť možnosti online inovácií, a tým zvýšiť ich konkurencieschopnosť. Z toho by mali výhody najmä MSP a podniky, ktoré nie sú alebo len začínajú byť prítomné na internete. Lepšie pochopenie metód určovania poradia by takisto pomohlo podnikovým používateľom využiť inovačné príležitosti ponúkané online. Očakáva sa, že uprednostňovaná možnosť môže mať aj podporný účinok na hospodársku súťaž medzi vyhľadávačmi a porovnávacími stránkami vďaka lepšej transparentnosti, keďže verejné metódy určovania poradia môžu poskytnúť väčší priestor na diferenciáciu pre startupy, nových účastníkov, ako aj existujúcich aktérov. Hospodárska súťaž v oblasti kvality výrobkov a služieb medzi podnikovými používateľmi, ktorých marketingové stratégie sú závislé od vyhľadávačov, by sa takisto mohla zvýšiť v dôsledku lepšieho pochopenia metód týkajúcich sa určovania poradia, pokiaľ dizajn webových sídiel takýchto podnikových používateľov v súčasnosti nie je optimálny na dosiahnutie viditeľnosti. Nie je vylúčené, že uprednostňovaná možnosť zároveň prispeje k nestrannejšiemu výsledku pre spotrebiteľov v podobe ľahšej identifikovateľnosti relevantnejších výsledkov. Povinnosť transparentnosti stanovená v práve EÚ by posilnila schopnosť podnikov využívať takéto ustanovenie v súdnych konaniach. Napokon by bola vhodným doplnkovým nástrojom k nástrojom presadzovania predpisov podľa práva hospodárskej súťaže, keďže by umožňovala lepšie pochopenie možného diskriminačného správania. Očakáva sa, že zvýšenie dôvery vo vyhľadávače, ktorá by bola výsledkom tejto iniciatívy, by mohla vykompenzovať obmedzené náklady. Uvažovať možno s priamymi sociálnymi prínosmi, najmä pre samostatne zárobkovo činných podnikateľov alebo mikropodniky vykonávajúce podnikateľskú činnosť cez digitálne platformy, ktoré vyplývajú z väčšej predvídateľnosti a transparentnosti na internete. Patria sem profesijní používatelia platforiem kolaboratívneho hospodárstva (hoci hranica medzi profesionálnym a osobným používaním je v EÚ stanovená na vnútroštátnej úrovni), ale presnú povahu a rozsah týchto prínosov nemožno vyčísliť. Očakáva sa, že uprednostňovaná možnosť môže buď zvýšiť pracovné príležitosti alebo zachovať tie existujúce. Od opatrenia sa neočakávajú žiadne priame environmentálne prínosy.